Avainsanat

Tiivistelmä



Avainsanat

1. Sosiaalipolitiikka – Miespuoliset ja naispuoliset työntekijät – Mahdollisuudet työhön ja työolot – Tasa-arvoinen kohtelu – Osa-aikaiset työntekijät – Osa-aikainen työsopimus, jossa työajan pituus ja sen järjestäminen määräytyvät tarpeen mukaan – Sopimus kuuluu direktiivin 76/207 ja direktiivin 97/81 liitteenä olevan puitesopimuksen soveltamisalaan

(Neuvoston direktiivit 76/207 ja 97/81)

2. Sosiaalipolitiikka – Miespuoliset ja naispuoliset työntekijät – Mahdollisuudet työhön ja työolot – Tasa-arvoinen kohtelu – Osa-aikaiset työntekijät – Kansallinen säännös, jossa säännellään enimmäistyöaikaa ja työajan järjestämistä samalla tavalla sekä kokopäiväisten että osa-aikaisten työntekijöiden osalta – Sallittavuus

(Neuvoston direktiivin 76/207 2 artiklan 1 kohta ja 5 artiklan 1 kohta sekä neuvoston direktiivin 97/81 liitteenä olevan puitesopimuksen 4 lauseke)

3. Sosiaalipolitiikka – Miespuoliset ja naispuoliset työntekijät – Mahdollisuudet työhön ja työolot – Tasa-arvoinen kohtelu – Osa-aikaiset työntekijät – Osa-aikainen työsopimus, jossa työajan pituus ja sen järjestäminen määräytyvät tarpeen mukaan ja jossa jätetään työntekijälle mahdollisuus hyväksyä tai hylätä tarjottu työ – Sallittavuus, kun samassa yrityksessä ei ole vastaavia kokoaikaisia työntekijöitä

(Neuvoston direktiivin 76/207 2 artiklan 1 kohta ja 5 artiklan 1 kohta sekä neuvoston direktiivin 97/81 liitteenä olevan puitesopimuksen 4 lauseke)

Tiivistelmä

1. Työntekijä, jonka työsopimuksessa määrätään, että työajan pituus ja sen järjestäminen määräytyvät tarjolla olevan työn määrän mukaan ja että niistä sovitaan tapauskohtaisesti sopimuspuolten yhteisellä sopimuksella, ja jonka työsopimuksella on näin ollen vaikutuksia kyseisen työntekijän ammatin harjoittamiseen, koska siinä muutetaan heidän työaikaansa tarpeen mukaan, kuuluu miesten ja naisten tasa-arvoisen kohtelun periaatteen toteuttamisesta mahdollisuuksissa työhön, ammatilliseen koulutukseen ja uralla etenemiseen sekä työoloissa annetun direktiivin 76/207 soveltamisalaan.

Tällainen työntekijä kuuluu myös UNICE:n, CEEP:n ja EAY:n tekemästä osa-aikatyötä koskevasta puitesopimuksesta annetun direktiivin 97/81 liitteenä olevan puitesopimuksen soveltamisalaan, jos hänellä on laissa, työehtosopimuksessa tai kussakin jäsenvaltiossa voimassa olevissa käytännöissä määritelty työsopimus tai työsuhde, ja jos hän on palkattu työntekijä, jonka säännöllinen työaika viikkotyöaikana tai keskimääräisenä työaikana enintään vuoden pituisena ajanjaksona laskettuna on lyhyempi kuin kyseisen puitesopimuksen 3 lausekkeen 2 kohdassa tarkoitetun vastaavan kokoaikaisen työntekijän säännöllinen työaika. Tilapäisessä työssä olevat osa-aikatyöntekijät kuuluvat saman puitesopimuksen soveltamisalaan, kun jäsenvaltio ei ole puitesopimuksen 2 lausekkeen 2 kohdan mukaisesti jättänyt mainittuja työntekijöitä kokonaan tai osittain tämän sopimuksen soveltamisalan ulkopuolelle.

(ks. 30 ja 40 kohta sekä tuomiolauselman 1 kohta)

2. UNICE:n, CEEP:n ja EAY:n tekemästä osa-aikatyötä koskevasta puitesopimuksesta annetun direktiivin 97/81 liitteenä olevan puitesopimuksen 4 lauseketta ja miesten ja naisten tasa-arvoisen kohtelun periaatteen toteuttamisesta mahdollisuuksissa työhön, ammatilliseen koulutukseen ja uralla etenemiseen sekä työoloissa annetun direktiivin 76/207 2 artiklan 1 kohtaa ja 5 artiklan 1 kohtaa on tulkittava siten, että sellainen kansallinen säännös ei ole niiden vastainen, jossa vahvistetaan enimmäistyöajaksi pääsääntöisesti 40 tuntia viikossa ja 8 tuntia vuorokaudessa. Tässä säännöksessä säännellään nimittäin enimmäistyöaikaa ja työajan järjestämistä sekä kokopäiväisten että osa-aikaisten työntekijöiden osalta; osa-aikaisten työntekijöiden enimmäistyöaika on määritelmänsä mukaan lyhyempi kuin kokopäivätyössä, eikä säännös näin ollen johda osa-aikaisten työntekijöiden vähemmän edulliseen kohteluun verrattuna vastaavassa asemassa oleviin kokopäiväisiin työntekijöihin.

(ks. 49–51 kohta ja tuomiolauselman 2 kohta)

3. UNICE:n, CEEP:n ja EAY:n tekemästä osa-aikatyötä koskevasta puitesopimuksesta annetun direktiivin 97/81 liitteenä olevan puitesopimuksen 4 lauseketta ja miesten ja naisten tasa-arvoisen kohtelun periaatteen toteuttamisesta mahdollisuuksissa työhön, ammatilliseen koulutukseen ja uralla etenemiseen sekä työoloissa annetun direktiivin 76/207 2 artiklan 1 kohtaa ja 5 artiklan 1 kohtaa on tulkittava siten, että niiden vastainen ei ole jonkin yrityksen työntekijöiden osa-aikainen työsopimus, jonka mukaan viikoittainen työaika ja työajan järjestäminen eivät ole kiinteät, vaan ne määräytyvät tarjolla olevan työn määrän mukaan ja ne määritetään tapauskohtaisesti, ja jonka osalta näillä työntekijöillä on oikeus hyväksyä tai hylätä tarjottu työ, tilanteessa, jossa kaikissa saman yrityksen muiden työntekijöiden työsopimuksissa vahvistetaan viikoittainen työaika ja työajan järjestäminen. Nämä sopimukset koskevat työsuhteita, joilla on eri kohde ja syy, eikä niissä näin ollen ole kyse puitesopimuksen 4 lausekkeessa tarkoitetuista ”vastaavista kokoaikaisista” työntekijöistä.

(ks. 61, 62 ja 66 kohta sekä tuomiolauselman 2 kohta)